

**ประกาศองค์การบริหารส่วนตำบลเมืองเกษตร**

**เรื่อง แนวทางการเผยแพร่ข้อมูลต่อสาธารณะผ่านเว็บไซต์ของหน่วยงาน พ.ศ. ๒๕๖๒**

 ตามพระราชบัญญัติข้อมูลข่าวสารของราชการ พ.ศ. ๒๕๔๐ มาตรา ๙ กำหนดให้หน่วยงานของรัฐต้องจัดให้มีข้อมูลข่าวสารของราชการไว้ให้ประชาชนเข้าตรวจดูได้ และต้องดำเนินงานตามมาตรฐานเว็บไซต์ภาครัฐ (Government Website Standard) เพื่อให้บริการตามตามภารกิจและอำนวยความสะดวกให้ประชาชนสามารถเข้าถึงข้อมูลข่าวสารได้สะดวก มีความถูกต้องชัดเจนครบถ้วนเป็นปัจจุบัน นั้น

องค์การบริหารส่วนตำบลเมืองเกษตร จึงกำหนดแนวทางเผยแพร่ข้อมูลต่อสาธารณะผ่าน

เว็บไซต์ขององค์การบริหารส่วนจังหวัดนครราชสีมา ดังต่อไปนี้

 ๑. ให้ทุกส่วนราชการในสังกัด องค์การบริหารส่วนตำบลเมืองเกษตรเผยแพร่ข้อมูลต่อสาธารณะผ่านเว็บไซต์ ดังนี้

 ๑.๑ ข้อมูลหน่วยงาน (General Information) ประกอบด้วย ข้อมูลความเป็นมา วิสัยทัศน์ พันธกิจ โครงสร้างหน่วยงาน ทำเนียบผู้บริหาร อำนาจหน้าที่ ยุทธศาสตร์ แผนปฏิบัติราชการ แผนงาน โครงการ และงบประมาณรายจ่ายประจำปี คำรับรอง รายงานผลการปฏิบัติราชการ รายละเอียดช่องทางการติดต่อสื่อสาร หมายเลขโทรศัพท์ ไปรษณีย์อิเล็กทรอนิกส์ (email address)

 ๑.๒ กฎหมาย ระเบียบ ข้อบังคับ ที่เกี่ยวข้องกับหน่วยงาน (Law, Regulatory, Compliance) โดยแสดงที่มาของข้อมูลอย่างชัดเจน

 ๑.๓ คลังความรู้ (Knowledge) เช่น สื่อมัลติมีเดีย บทความ ผลงานวิจัย ข้อมูลสถิติต่างๆ โดยอ้างอิงถึงแหล่งที่มาและวัน เวลา กำกับ เพื่อประโยชน์ในการนำข้อมูลไปใช้

 ๑.๔ รายชื่อเว็บไซต์หน่วยงานที่เกี่ยวข้อง (Web Link) เช่น หน่วยงานในสังกัด หน่วยงานสังกัดเดียวกัน หน่วยงานภายนอก หรือเว็บไซต์อื่นๆ ที่น่าสนใจ

 ๑.๕ ข้อมูลข่าวสารที่จัดไว้ให้ประชาชนตรวจดูได้ตามพระราชบัญญัติข้อมูลข่าวสารของราชการ พ.ศ. ๒๕๔๐ ตามมาตรา ๙ (๑)(๒)(๓)(๔)(๕)(๖) และ (๗) และข้อมูลข่าวสารอื่นที่คณะกรรมการข้อมูลข่าวสารของราชการกำหนดตามมาตรา ๙ (๘) และมาตรฐานเว็บไซต์ของหน่วยงานภาครัฐ (Government Website Standard Version ๒.๐) ของสำนักงานรัฐบาลอิเล็กทรอนิกส์ (องค์การมหาชน)

 ๑.๖ คู่มือมาตรฐานการปฏิบัติงานของหน่วยงานตามภารกิจของหน่วยงาน โดยแสดงขั้นตอนการปฏิบัติงานพร้อมอธิบายขั้นตอนการปฏิบัติงาน ระบุระยะเวลาในแต่ละขั้นตอนของการปฏิบัติงานนั้นๆ โดยจัดทำเป็นรูปแบบ “คู่มือมาตรฐานการปฏิบัติงาน” และสามารถดาวน์โหลดคู่มือมาตรฐานการปฏิบัติงาน

 ๑.๗ คู่มือสำหรับประชาชน (Service Information) ข้อมูลการบริการตามภารกิจของหน่วยงาน โดยแสดงขั้นตอนการให้บริการต่างๆ แก่ประชาชน พร้อมอธิบายขั้นตอนการบริการอย่างขัดเจน ทั้งนี้ควรระบุระยะเวลาในแต่ละขั้นตอนของการให้บริการนั้นๆ โดยจัดทำเป็นรูปแบบ “คู่มือสำหรับประชาชน” และสามารถดาวน์โหลดเอกสาร คู่มือ ตลอดจนแบบฟอร์ม (Download Forms) เพื่ออำนวยความสะดวกแก่ประชาชนในการติดต่อราชการ (ถ้ามี)

 ๑.๘ ข่าวประชาสัมพันธ์ (Public Relations) ข่าวสารทั่วไป ภาพข่าวกิจกรรม เรื่องแจ้งเตือน รวมถึงข่าว ประกาศของหน่วยงาน เช่น ประกาศรับสมัครงาน ประกาศจัดซื้อจัดจ้าง ผลการจัดซื้อจัดจ้าง

 ๑.๙ ระบบงานให้บริการในรูปแบบอิเล็กทรอนิกส์ (E-Service) เป็นระบบงานตามภารกิจหน่วยงานที่จัดทำเป็นระบบงานคอมพิวเตอร์ให้บริการผ่านหน้าเว็บไซต์ หรือ Mobile Application ในลักษณะสื่อสารสองทาง (Interactive) (ถ้ามี)

 ๑.๑๐ แสดงสถิติการเข้าใช้เว็บไซต์

 ๒. ขั้นตอนการเผยแพร่ข้อมูลสู่สาธารณะผ่านเว็บไซต์ องค์การบริหารส่วนตำบลเมืองเกษตร

ดังนี้

 ๒.๑ หน่วยงานเจ้าของข้อมูล นำเข้าข้อมูลข่าวสารผ่านเว็บไซต์ขององค์การบริหารส่วนตำบลเมืองเกษตรตาม username และ password ที่แจกจ่ายให้ หากประสงค์ให้สำนักปลัด อบต. นำเข้าข้อมูลให้ ให้บันทึกแจ้งพร้อมแนบแบบฟอร์มการขอเผยแพร่ข้อมูล พร้อมรายละเอียด

 ๒.2 ข้อมูลข่าวสารต้องใช้คำอธิบาย/คำบรรยายเนื้อหาที่มีความถูกต้องและมีความเหมาะสม ไม่ขัดต่อกฎหมาย

 ทั้งนี้ ให้เจ้าหน้าที่องค์การบริหารส่วนตำบลเมืองเกษตร ถือปฏิบัติโดยเคร่งครัด

 ประกาศ ณ วันที่ 10 มกราคม พ.ศ. ๒๕๖๒

 เสนอ เกี้ยวกลาง

 (นายเสนอ เกี้ยวกลาง)

 นายกองค์การบริหารส่วนตำบลเมืองเกษตร